Pernille Rosenkrantz-Theil (EL), 2003-01-24:
Handicappede, der ønsker at tage en videregående uddannelse, har i mange år reelt været diskriminerede.
Der har - og med rette - været talt om dobbelt optagelsessystem.
Allerede da lov om specialpædagogisk støtte blev førstebehandlet den 14. april 2000, talte Enhedslisten og en række andre partier for, at forsørgelse under uddannelse ikke var på plads for alle, idet en række handicappede vil have svært ved at forsørge sig på SU, specielt fordi mulighederne for at supplere med erhvervsarbejde kan være mindre.
Den daværende undervisningsminister ville tage kontakt med den daværende socialminister for at se, hvad der kunne gøres.
Det var åbenbart ikke særlig meget, eller også kunne man ikke nå det inden valget.
Det er svært at sige, men nu står vi i hvert fald med et forslag fra den tidligere undervisningsminister, og det er vi glade for.
Forslaget handler om et tillægsstipendium for studerende med handicap.
For Enhedslisten at se er det en ganske fornuftig måde at give studerende med handicap mulighed for forsørgelse, for det er en måde at gøre op med det dobbelte optagelsessystem på.
Hvad vi til gengæld ikke er så begejstrede for - og det tror jeg egentlig ikke kommer som den store overraskelse for fru Margrethe Vestager - er finansieringen.
Den kommer nemlig fra satspuljen, og vi kan ikke forstå logikken i, at man først tager pengene fra pensionisterne og bistandsklienterne og derefter giver dem til f.eks. studerende med handicap.
Det synes vi er asocialt.
Når studerende med handicap har et så åbenlyst behov for at få f.eks. et tillægsstipendium til SU for at være ligestillede med andre studerende, må der da være en mulighed for at finde et flertal i denne sal for at finde pengene et andet sted end hos dem, der i forvejen har meget, meget lidt.
Vi støtter altså forslagets indhold, men vi må tage et meget stort forbehold over for finansieringen.
Hvad angår Socialdemokraternes forslag, er der foreslået et særligt startlån til unge, der starter på en videregående uddannelse.
Her skal jeg med det samme slå fast, at vi i Enhedslisten ikke bryder os om den tanke, at man skal gældsætte sig for at kunne tage en uddannelse.
Det er vi meget skeptiske over for, og det vil sige, at den eneste grund til, at jeg overhovedet går ind for forslaget, er, at det ikke øger lånerammen, men at den nuværende låneramme bevares. Det er jo ganske rigtigt, at når man starter på en uddannelse, er der en lang række omkostninger, og hvis man ikke er en af dem, der er født med et guldæg et vist sted, skal man f.eks. betale for at kunne få et kollegieværelse, der skal erlægges depositum, man skal købe bøger og eventuelt en computer osv. osv.
Derfor giver det utrolig megen mening, at der rykkes rundt på lånemulighederne, så man kan låne ekstra i starten.
Men for at gøre en lang historie kort kan Enhedslisten godt støtte, at der gives mulighed for startlån på de samme betingelser som studielånet i øvrigt.
Der er så nogle problemer, der rejser sig, og der er nogle spørgsmål, jeg har til forslagsstillerne, for startlånet skal jo så ikke belaste den samlede låneramme, og det betyder, at det er lidt relevant at kigge på, hvor det så er, pengene skal tages fra.
Og det er jo klart, at hvis man alligevel skulle foretage de her investeringer og dermed ud og låne af bank og mor eller far, eller hvor man nu kan få støvet nogle penge op, så er man jo lige vidt. Men uanset hvordan man vender og drejer det, har man 25 pct. mindre om måneden at leve for.
Vi ved godt, at SU-modtagere i den grad er spændt hårdt for i forvejen, og det vil sige, at det kan give et problem, så jeg bliver nødt til at finde ud af, inden vi kan give vores endelige støtte, hvordan og hvorledes man har tænkt sig at gøre det.
Altså tager man alle pengene på lånerammen det sidste år, spreder man det ud, eller bliver det op til den enkelte at bestemme det?
Dér går vi i Enhedslisten ind for det friest mulige system, altså sådan at den studerende helt selv kan planlægge.
Så vil jeg gerne spørge Socialdemokratiet - og det er en debat, vi selvfølgelig også får senere - om Socialdemokratiet vil være villige til at erkende, at det ekstrabehov, man har i starten, måske ikke skulle dækkes af et lån, men af et tillægsstipendium, altså så man kan optage et lån, men at stipendiet så til gengæld øges tilsvarende, så man ikke går ned i månedlig ydelse.